
Informatīvais materiāls

Par grozījumiem Pievienotās vērtības nodokļa likumā
Saeima 2017.gada 20.aprīlī galīgajā lasījumā pieņēma likumu “Grozījumi Pievienotās vērtības nodokļa likumā”, kas 2017.gada 10.maijā publicēts oficiālajā izdevumā “Latvijas Vēstnesis” Nr.90 (5917) un stājas spēkā 2017.gada 1.jūnijā.
Pievienotās vērtības nodokļa likumā (turpmāk – likums) ir veikti šādi būtiskākie grozījumi.
1. Par priekšnodokļa atskaitīšanas brīdi

Lai samazinātu pievienotās vērtības nodokļa (turpmāk – PVN) deklarāciju labojumu skaitu, ir precizēta likuma 97.panta pirmā daļa, nosakot, ka priekšnodoklis par saņemtajām precēm vai pakalpojumiem, izņemot no citas dalībvalsts PVN maksātājiem vai trešo valstu vai trešo teritoriju PVN maksātājiem saņemtos pakalpojumus, kuru sniegšanas vietu nosaka saskaņā ar likuma 19.panta pirmo daļu, no valsts budžetā maksājamās PVN summas atskaitāms tajā taksācijas periodā, kad saņemtas preces vai pakalpojumi un saņemts PVN rēķins vai atlīdzība par preču piegādi vai pakalpojumu sniegšanu ir samaksāta pirms preču vai pakalpojumu saņemšanas, bet ne vēlāk kā nākamajā taksācijas periodā, kas seko šim taksācijas periodam, ja likumā nav noteikts citādi.

2. Par Pievienotās vērtības nodokļa likumā lietotās terminoloģijas
precizēšanu atbilstoši Būvniecības likumā lietotajai terminoloģijai
Ar 2017.gada 20.aprīļa grozījumiem ir precizēti likumā lietotie termini atbilstoši Būvniecības likumā lietotajai terminoloģijai.

Visā likuma tekstā vārds “renovācija” aizstāts ar vārdu “atjaunošana”, vārds “renovēts” – ar vārdu “atjaunots”, vārds “rekonstrukcija” – ar vārdu “pārbūve”, vārds “rekonstruēts” – ar vārdu “pārbūvēts”, kā arī likuma 142.panta pirmā daļa izteikta jaunā redakcijā, tādējādi nodrošinot, ka likumā lietotā terminoloģija atbilst būvniecības jomu reglamentējošajos tiesību aktos lietotajai terminoloģijai.

3. Par PVN atbrīvojuma tiešu piemērošanu Parīzes protokola papildu nolīguma izpildes nodrošināšanai, kā arī degvielas piegādēm, kas Latvijā piegādāta Amerikas Savienoto Valstu vēstniecībai un tās diplomātiskajiem un konsulārajiem aģentiem un administratīvi tehniskajam personālam
Lai īstenotu Parīzes protokola papildu nolīguma nosacījumus, tiek ieviesta tiešā PVN 0 procentu likmes piemērošanas kārtība, jo šī kārtība tiek ieviesta tikai noteiktās preču piegādes un pakalpojumu sniegšanas vietās, kā arī preces tiek piegādātas un pakalpojumi sniegti tikai noteiktam personu lokam.

Tiešā PVN 0 procentu likmes piemērošanas kārtība degvielas piegādei Amerikas Savienoto Valstu vēstniecībai un tās diplomātiskajiem un konsulārajiem aģentiem un administratīvi tehniskajam personālam tiek noteikta tajos pašos normatīvajos aktos, kuros ir noteikta vispārējā PVN 0 procentu likmes piemērošana tieši preču piegādēm un pakalpojumiem, kas sniegti diplomātiskajām un konsulārajām pārstāvniecībām.
Grozījumi likuma 50.pantā, ar kuriem tiek nodrošināta Parīzes protokola papildu nolīguma izpilde, stāsies spēkā 2018.gada 1.janvārī.

4. Citi grozījumi

Precizēts kritērijs, lai jauna transportlīdzekļa saņemšanu iekšzemē neuzskatītu par preču iegādi Eiropas Savienības teritorijā par atlīdzību, izsakot likuma 9.panta otrās daļas “c” apakšpunktu jaunā redakcijā, proti, “jauns transportlīdzeklis pirmo reizi reģistrēts citā dalībvalstī, kurā tas ir iegādāts”.
Jaunā redakcijā ir izteikts likuma 52.panta pirmās daļas 23.punkts, nosakot, ka ar PVN neapliek azartspēles, izlozes un loterijas, tajā skaitā azartspēles un izlozes, kuru organizēšana notiek ar elektronisko sakaru pakalpojumu starpniecību. Saistībā ar minētajiem grozījumiem aicinām iepazīties arī ar Valsts ieņēmumu dienesta tīmekļa vietnes sadaļā “Nodokļi” – “Pievienotās vērtības nodoklis” pieejamā metodiskā materiāla “Par īpašo pievienotās vērtības nodokļa aprēķināšanas un maksāšanas režīmu piemērošanu elektronisko sakaru, apraides un elektroniski sniegtiem pakalpojumiem” 3.3.apakšpunktā minētajiem piemēriem.
Likuma 61.pants ir papildināts ar astoto daļu un 63.pants ir papildināts ar sesto daļu, lai īstenotu Parīzes protokola papildu nolīguma 14.panta otrās daļas nosacījumus, nosakot, ka citas dalībvalsts PVN maksātājam un trešās valsts un trešās teritorijas PVN maksātājam ir tiesības nereģistrēties Valsts ieņēmumu dienesta PVN maksātāju reģistrā, ja tas piegādā preces vai sniedz pakalpojumus iekšzemē tikai Latvijas Republikā atzītam Sabiedroto spēku štābam. Grozījumi likuma 61.pantā un 63.pantā, ar kuriem tiek nodrošināta Parīzes protokola papildu nolīguma izpilde, stāsies spēkā 2018.gada 1.janvārī.

Likuma 105.pants ir papildināts ar 2.1daļu, lai precizētu likuma 105.panta minētos gadījumus.

Precizēta likuma 109.panta ceturtā daļa, kas nosaka kārtību, kādā Valsts ieņēmumu dienests atmaksā PVN pārmaksu. 

Precizēta likuma 123.panta otrā daļa, nosakot vienādu PVN un muitas nodokļa piemērošanas kārtību precēm, kurām piemēro muitas procedūru “pagaidu ievešana”, saskaņā ar kuru ievedamās preces ir daļēji atbrīvotas no muitas nodokļa maksāšanas, kā arī likuma 123.panta piektā daļa, skaidri nosakot, kā PVN aprēķina un iemaksā valsts budžetā, ja preces atrodas pagaidu uzglabāšanā.

